CELEX: 32020D1705
Language: hu
Date: 2020-10-23 00:00:00
Title: A Tanács (EU) 2020/1705 határozata (2020. október 23.) az autóbusszal végzett nemzetközi különjárati személyszállításról szóló megállapodáshoz (Interbus megállapodás) csatolt, az autóbusszal végzett menetrend szerinti és különcélú menetrend szerinti nemzetközi személyszállításra vonatkozó jegyzőkönyvnek az Európai Unió nevében történő aláírásáról

2020.11.17.   
               
               
                  HU
               
               
                  Az Európai Unió Hivatalos Lapja
               
               
                  L 385/1
               
            
         A TANÁCS (EU) 2020/1705 HATÁROZATA
         (2020. október 23.)
         az autóbusszal végzett nemzetközi különjárati személyszállításról szóló megállapodáshoz (Interbus megállapodás) csatolt, az autóbusszal végzett menetrend szerinti és különcélú menetrend szerinti nemzetközi személyszállításra vonatkozó jegyzőkönyvnek az Európai Unió nevében történő aláírásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikkére, összefüggésben 218. cikkének (5) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A 2002/917/EK tanácsi határozattal (1)2002. október 3-án sor került az autóbusszal végzett nemzetközi különjárati személyszállításról szóló megállapodásnak (Interbus megállapodás) (2) az Unió nevében történő megkötésére, és a megállapodás 2003. január 1-jén hatályba lépett (3).
                  
               
                     (2)
                  
                  
                     A Tanács 2018. július 16-án elfogadta a nemzetközi menetrend szerinti és különcélú menetrend szerinti járatokról szóló, az Interbus megállapodáshoz csatolt jegyzőkönyv (a továbbiakban: a jegyzőkönyv) aláírásáról szóló (EU) 2018/1195 határozatot (4).
                  
               
                     (3)
                  
                  
                     A jegyzőkönyv 2018. július 16. és 2019. április 16. között aláírásra nyitva állt, és azt az Unió 2019. április 11-én aláírta. A jegyzőkönyvet az Interbus megállapodás egyetlen más szerződő fele (a továbbiakban: a szerződő felek) sem írta alá az aláírási határidő lejárta előtt. A jegyzőkönyv ezért nem lépett hatályba.
                  
               
                     (4)
                  
                  
                     A Tanács 2020. február 18-én felhatalmazta a Bizottságot, hogy kezdjen tárgyalásokat a jegyzőkönyv módosításáról az annak aláírására és hatálybalépésére vonatkozó egyes technikai változtatások megtétele, valamint az egyik szerződő fél elnevezésében bekövetkezett változás tükröztetése céljából.
                  
               
                     (5)
                  
                  
                     A jegyzőkönyv módosítására irányuló tárgyalások sikeresen lezárultak. A jegyzőkönyv aláírására új kétéves határidőt állapítottak meg. Ezenkívül a jegyzőkönyvet úgy módosították, hogy a hatálybalépéséhez az Interbus megállapodásban meghatározottnál kevesebb szerződő fél jóváhagyására vagy megerősítésére, valamint az említett jóváhagyástól vagy megerősítéstől számított rövidebb várakozási időre van szükség. A jegyzőkönyv emellett tükrözi Macedónia Volt Jugoszláv Köztársaság elnevezésének Észak-macedón Köztársaságra történt megváltozását.
                  
               
                     (6)
                  
                  
                     Az egyértelműség kedvéért, valamint a jegyzőkönyv gyors aláírásának és hatálybalépésének elősegítése érdekében helyénvaló kidolgozni egy új jegyzőkönyvet az autóbusszal végzett menetrend szerinti és különcélú menetrend szerinti nemzetközi személyszállításról (a továbbiakban: a jegyzőkönyv) az egyetértést élvező módosítások tükröztetése és a 2019. április 16-ig aláírásra nyitva állt jegyzőkönyv felváltása céljából.
                  
               
                     (7)
                  
                  
                     Az új jegyzőkönyvnek elő kell segítenie az autóbusszal végzett menetrend szerinti és különcélú menetrend szerinti nemzetközi személyszállítás nyújtását a szerződő felek között, és ezáltal jobb személyszállítási kapcsolatokat kell eredményeznie közöttük.
                  
               
                     (8)
                  
                  
                     Az új jegyzőkönyv alkalmazásának és különösen az annak 18. cikke által felállított vegyes bizottság működésének megkönnyítése érdekében az új jegyzőkönyv nagyrészt az Interbus megállapodás által megállapított rendelkezéseket tükrözi.
                  
               
                     (9)
                  
                  
                     Annak érdekében, hogy az új jegyzőkönyvből adódó előnyök ne szenvedjenek túlzott késedelmet, a jegyzőkönyv úgy rendelkezik, hogy azon szerződő felek tekintetében, amelyek azt aláírták és jóváhagyták vagy megerősítették, a jegyzőkönyv akkor lép hatályba, ha három szerződő fél, köztük az Unió, aláírta és jóváhagyta vagy megerősítette azt.
                  
               
                     (10)
                  
                  
                     Ezért az új jegyzőkönyvet – figyelemmel annak későbbi időpontban történő megkötésére – az Unió nevében alá kell írni,
                  
               ELFOGADTA EZT A HATÁROZATOT:
         
            1. cikk
            A Tanács az Unió nevében jóváhagyja az autóbusszal végzett nemzetközi különjárati személyszállításról szóló megállapodáshoz (Interbus megállapodáshoz) csatolt, az autóbusszal végzett menetrend szerinti és különcélú menetrend szerinti nemzetközi személyszállításra vonatkozó jegyzőkönyv aláírását, amely felváltja a 2018. július 16. és 2019. április 16. között aláírásra nyitva állt jegyzőkönyvet, figyelemmel annak megkötésére (5).
         
         
            2. cikk
            A Tanács elnöke felhatalmazást kap, hogy kijelölje a jegyzőkönyvnek az Unió nevében történő aláírására jogosult személy(eke)t.
         
         
            3. cikk
            Ez a határozat az elfogadásának napján lép hatályba.
         
         
            Kelt Luxembourgban, 2020. október 23-án.
            
               
                  a Tanács részéről
               
               
                  az elnök
               
               S. SCHULZE
            
         
         
            (1)  A Tanács 2002/917/EK határozata (2002. október 3.) az autóbusszal végzett nemzetközi különjárati személyszállításról szóló Interbus megállapodás megkötéséről (HL L 321., 2002.11.26., 11. o.).
         
            (2)  HL L 321., 2002.11.26., 13. o.
         
         
            (3)  HL L 321., 2002.11.26., 44. o.
         
         
            (4)  A Tanács (EU) 2018/1195 határozata (2018. július 16.) az autóbusszal végzett nemzetközi menetrend szerinti és különcélú menetrend szerinti személyszállítás tekintetében az autóbusszal végzett nemzetközi különjárati személyszállításról szóló megállapodáshoz (Interbus megállapodás) csatolt jegyzőkönyvnek az Európai Unió nevében történő aláírásáról (HL L 214., 2018.8.23., 3. o.).
         
            (5)  A jegyzőkönyv szövegét a megkötéséről szóló határozattal együtt hirdetik ki.